text: Dist Marcadigas à Crompart :
   PageV01P078
   "Faites retourner ceste part
   Le cheval, trop est esloigniez ;
   Il me samble assez essaiez ;
   Je ne quier que on plus l'essait."
   "Sire", dist Crompars entresait,
   "Je n'ai povoir dou retorner;
   Car j'oubliai à deviser
   À Cléomadès, au partir,
   Comment il porroit revenir.
   Ne m'en souvint s'en fu alés.
   Moult en sui de cuer tormentés.
   Tant en ai grant ire et contraire
   Que ne le porroie retraire."
   "Biaus amis", dist Marcadigas,
   "Ne sai se vous dites agas
   Ou à certes. Mais, par ma loi
   Ne par la foi k'à mon fill doi,
   Se Cléomadès tost ne r'ai,
   Griément à soufrir vous ferai;
   Car mais de prison n' isterés
   Si sera ici retornés
   Cléomadès li miens chiers fis ;
   De ce povés estre tous fis.
   Par l'oume d'or savoir puet on
   K'envers moi pensiez trayson.
   Par son tromper le sai et voi ;
   Mais trop à tart m'en aperçoi.
   Bien me doit torner à anui
   Que si mal apensés en fui,
   Que vous meïsmes n'essaiastes
   Le cheval que vous me donnastes."
   Toute la gent fu tormentée
   Qui là endroit ert assemblée ;
   PageV01P079
   Car bien cuident avoir perdu
   Celui qui tant leur a valu.
   Par parole moult se deffent
   Crompars. Mais ne li vaut noient;
   Car il fu menez en prison
   Tantost, sans point d'arrestoison.
   Dolans fu quant il ot empris
   Ce pour quoi Espaignol l'ont pris.
  